Predkladacia správa

 
Informácia o zabezpečení plnenia opatrenia vzhľadom na nepriaznivú situáciu na finančných trhoch v podmienkach realizácie PPP projektov sa predkladá na rokovanie vlády Slovenskej republiky ako materiál vyplývajúci z úlohy B.1. uznesenia vlády SR č. 808 zo 6. novembra 2008 v znení uznesenia vlády SR č. 280 z 8. apríla 2009.
 
Cieľom materiálu je informovať vládu Slovenskej republiky o priebehu realizácie PPP projektov a o vývoji situácie týkajúcej sa možnosti financovania PPP projektov za obdobie od 1. novembra 2009 do 31. januára 2010.
 
Materiál informuje o uzavretí Dodatku č. II ku koncesnej zmluve vo verejnom obstarávaní koncesie na projektovanie, výstavbu, financovanie, prevádzku a údržbu diaľnice D1 Dubná Skala – Ivachnová, Jánovce – Jablonov, Fričovce – Svinia, projekt PPP, ktorým sa umožnilo koncesionárovi začať s prípravnými prácami ešte pred finančným uzavretím. 
 
V balíku č. 2 (rýchlostná cesta R1) bola dňa 27. augusta uzavretá Priama zmluva medzi Slovenskou republikou zastúpenou Ministerstvom dopravy, pôšt a telekomunikácií SR a spoločnosťou GRANVIA, a.s., a tým došlo k finančnému uzavretiu tohto balíka PPP projektov. 
 
Materiál taktiež podáva informáciu, že v balíku č. 3 bol dňa 8. júla 2009 vybraný úspešný uchádzač, a to konzorcium Hochtief PPP Solutions GmbH, Alpine Bau GmbH, FCC Construcción S. A., Western Carpathians Motorway Investors Company GmbH. Dňa 21. januára 2010 bol na rokovanie vlády SR predložený materiál ,,Návrh na uzavretie koncesnej zmluvy a dodatku ku koncesnej zmluve vo verejnom obstarávaní koncesie na projektovanie, financovanie, výstavbu, prevádzku a údržbu diaľnice D1 Hričovské Podhradie – Dubná Skala, projekt PPP“. Tento materiál vláda SR prerokovala a schválila a následne prijala uznesenie č. 60 z 21. januára 2010, ktorým udelila súhlas s uzavretím koncesnej zmluvy a dodatku ku koncesnej zmluve a uložila ministrovi dopravy, pôšt a telekomunikácií SR uzavrieť koncesnú zmluvu a dodatok ku koncesnej zmluve do 16. februára 2010.
 
Koncesná zmluva a dodatok ku koncesnej zmluve boli medzi Slovenskou republikou – zastúpenou MDPT SR a spoločnosťou Žilinská diaľnica, s.r.o. uzavreté dňa 22. januára 2010. 
 
 Materiál má informatívny charakter, z uvedeného dôvodu nebol predložený na medzirezortné pripomienkové konanie.